KOMMISSIONENS FORORDNING (EF) Nr. 703/96 af 18. april 1996 om indledning af en undersøgelse vedrørende omgåelse af den ved Rådets forordning (EØF) nr. 2474/93 indførte antidumpingtold på importen af cykler med oprindelse i Den Kinesiske Folkerepublik gennem samleprocesser i Det Europæiske Fællesskab

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 13 og 14,

efter konsultation i Det Rådgivende Udvalg, og

ud fra følgende betragtninger:

A. ANMODNING

(1) Kommissionen har modtaget en anmodning i henhold til artikel 13, stk. 3, i forordning (EF) nr. 384/96 (i det følgende benævnt grundforordningen) om at undersøge den påståede omgåelse af den antidumpingtold, der indførtes ved Rådets forordning (EØF) nr. 2474/93 (2), på importen af cykler med oprindelse i Den Kinesiske Folkerepublik, ved import af dele med oprindelse i dette land, som efterfølgende anvendes ved samlingen af cykler i Fællesskabet; at gøre importen af disse dele til genstand for registrering af toldmyndighederne i henhold til artikel 14, stk. 5, i grundforordningen og at udstrække den ovennævnte antidumpingtold til den senere import, hvor dette er berettiget.

B. INDGIVEREN AF ANMODNINGEN

(2) Anmodningen er indgivet af European Bicycle Manufacturers' Association den 7. marts 1996 på vegne af erhvervsgrenen i Fællesskabet.

C. VARE

(3) De varer hvorigennem den påståede omgåelse finder sted, er dele og tilbehør til cykler med oprindelse i Den Kinesiske Folkerepublik, som anvendes ved samlingen af cykler i Det Europæiske Fællesskab. Disse varer henhører i øjeblikket under KN-kode 8714 91 10 til 8714 99 90. Disse koder angives kun til orientering og har ingen bindende virkning på tariferingen af varen.

D. REGISTRERING

(4) I betragtning af den store variation af cykeldele og deres store antal bør registrering af importerede varer begrænses til de vigtigste dele, som anvendes ved samleprocesser for cykler, nemlig cykelstel, forgafler, fælge og nav, henhørende henholdsvis under KN-kode 8714 91 10, 8714 91 30, 8714 92 10 og 8714 93 10.

E. BEVIS

(5) Anmodningen indeholdt tilstrækkeligt bevis for, at antidumpingtolden på importen af cykler med oprindelse i Den Kinesiske Folkerepublik bliver omgået ved import af cykeldele med oprindelse i dette land, som anvendes i samleprocesser i Fællesskabet, til at kravene i artikel 13, stk. 1, i grundforordningen er opfyldt.

(6) Beviserne er følgende:

a) Siden indledningen af den oprindelige antidumpingundersøgelse den 12. oktober 1991 er der sket en klar ændring i mønstret for handelen mellem det pågældende land og Det Europæiske Fællesskab. Mellem 1992 og 1995 er importen af cykler fra Den Kinesiske Folkerepublik til tre medlemsstater, der tegner sig for størstedelen af den pågældende handel i Fællesskabet, faldet med mere end 96 %, mens den tilsvarende import af cykelstel i samme periode er steget med mere end 200 %.

Denne ændring i handelsmønstret hævdes at stamme fra en vækst i samleprocesserne i Fællesskabet, for hvilken der ikke foreligger nogen tilstrækkelig gyldig grund eller økonomisk begrundelse ud over antidumpingtoldens eksistens. Den mest indlysende årsag til ovennævnte ændring i handelsmønstret er, at der for importerede cykeldele ikke skal betales den antidumpingtold på 30,6 %, der pålægges importen af samlede cykler med oprindelse i Den Kinesiske Folkerepublik.

b) Anmodningen indeholder desuden beviser for, at de priser, til hvilke cykler samlet af kinesiske dele sælges i Fællesskabet, er lavere end det ikke-dumpede niveau for eksportpriser, der blev fastsat i den oprindelige undersøgelse for cykler samlet i Den Kinesiske Folkerepublik.

c) Endelig hævder indgiveren af anmodningen, at den påståede omgåelse i alvorlig grad undergraver de afhjælpende virkninger af den eksisterende antidumpingtold i henseende til priserne på samme vare i samlet tilstand. Dette forhindrer erhvervsgrenen i Fællesskabet i at opnå en rimelig fortjeneste, der vil gøre det muligt for den at overvinde de skadelige virkninger af dumpningen og afhjælpe dens utilfredsstillende finansielle situation.

F. PROCEDURE

(7) I betragtning af de beviser, der er indeholdt i anmodningen, har Kommissionen konkluderet, at der foreligger tilstrækkelige beviser til at berettige indledningen af en undersøgelse i henhold til artikel 13, stk. 3, i grundforordningen samt til at gøre indførsel af de i betragtning 4 nævnte cykeldele til genstand for registrering i overensstemmelse med artikel 14, stk. 5, i samme forordning.

i) Spørgeskemaer

(8) For at indhente de oplysninger, som den anser for nødvendige for undersøgelsen, vil Kommissionen sende spørgeskemaer til de cykelsamlevirksomheder, der er nævnt i anmodningen. Der kan efter behov indhentes oplysninger fra producenter i Fællesskabet.

(9) Andre interesserede parter, som kan godtgøre, at de sandsynligvis vil blive berørt af resultatet af undersøgelsen, bør anmode om en genpart af spørgeskemaet så hurtigt som muligt, da de også er omfattet af den tidsfrist, som er angivet i denne forordning. Alle anmodninger om spørgeskemaer fremsættes skriftligt til nedenstående adresse og skal indeholde navn, adresse samt telefon- og telefaxnummer på den part, der indgiver anmodninger.

Myndighederne i Den Kinesiske Folkerepublik vil blive underrettet om indledningen af undersøgelsen og vil modtage en genpart af anmodningen.

ii) Certifikat for ikke-omgåelse

(10) I overensstemmelse med artikel 13, stk. 4, i grundforordningen, kan der udstedes certifikater, der fritager importen af den pågældende vare fra registrering, eller der kan træffes foranstaltninger, når importen ikke indebærer en omgåelse.

Kommissionen vil behandle anmodninger om sådanne certifikater på grundlag af en grundig vurdering af anmodningernes berettigelse.

G. FRIST

(11) Af hensyn til en forsvarlig forvaltning bør der fastsættes en periode, inden for hvilken interesserede parter under forudsætning af, at de kan godtgøre, at de sandsynligvis vil blive berørt af resultatet af undersøgelsen, kan fremsætte en skriftlig anmodning om at blive hørt samt påvise, at der er særlige grunde til, at de bør høres.

Det bør desuden fastslås, at i tilfælde, hvor en af de berørte parter nægter adgang til nødvendige oplysninger eller undlader at meddele dem inden for den fastsatte frist, eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13, stk. 3, i forordning (EF) nr. 384/96 af importen af cykeldele henhørende under KN-kode 8714 91 10 til 8714 99 90 med oprindelse i Den Kinesiske Folkerepublik, som anvendes i cykelsamleprocesser i Fællesskabet.

Artikel 2

Toldmyndighederne pålægges i henhold til artikel 14, stk. 5, i forordning (EF) nr. 384/96 at tage de nødvendige skridt til at registrere indførsel af cykelstel, forgafler, fælge og nav henhørende under KN-kode 8714 91 10, 8714 91 30, 8714 92 10, og 8714 93 10 for at sikre, at der senere kan ske en opkrævning af antidumpingtold på disse varer fra datoen for en sådan registrering, hvis de bliver omfattet af antidumpingtolden på importen af cykler med oprindelse i Den Kinesiske Folkerepublik.

Registreringen ophører ni måneder efter denne forordnings ikrafttræden.

Importerede varer gøres ikke til genstand for registrering, hvis de ledsages af et toldcertifikat udstedt i overensstemmelse med artikel 13, stk. 4, i forordning (EF) nr. 384/96.

Artikel 3

Interesserede parter skal, hvis deres bemærkninger skal tages i betragtning under undersøgelsen, give sig til kende, fremlægge deres synspunkter skriftligt, fremlægge oplysninger og anmode om at blive hørt af Kommissionen senest 37 dage fra datoen for underretningen af Den Kinesiske Folkerepubliks myndigheder om denne forordning. Den Kinesiske Folkerepubliks myndigheder anses for at være underrettet om denne forordning på tredjedagen efter offentliggørelsen af forordningen i De Europæiske Fællesskabers Tidende.

Alle oplysninger vedrørende dette anliggende og alle anmodninger om at blive hørt sendes til følgende adresse:

Europa-Kommissionen

Generaldirektoratet for Eksterne Økonomiske Forbindelser

(Enhed I-C-3)

Att.: A. Tradacete

CORT 100 3/100

Rue de la Loi/Wetstraat 200

B-1049 Bruxelles/Brussel

Fax (32-2) 295 65 05.

Artikel 4

Denne forordning træder i kraft dagen efter offentliggørelse i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. april 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 228 af 9. 9. 1993, s. 1.